Kommissionens forordning (EF) nr. 1642/2000

af 25. juli 2000

om fastsættelse for produktionsåret 1998/99 af den faktiske olivenolieproduktion og enhedsbeløbet for produktionsstøtten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 2702/1999(2),

under henvisning til Rådets forordning (EØF) nr. 2261/84 af 17. juli 1984 om almindelige regler for støtte til olivenolieproduktion og til producentorganisationer(3), senest ændret ved forordning (EF) nr. 1639/98(4), særlig artikel 17a, stk. 2, og

ud fra følgende betragtninger:

(1) Ifølge artikel 5 i forordning nr. 136/66/EØF nedsættes enhedsbeløbet for produktionsstøtten i en medlemsstat, hvis faktiske produktion overstiger den nationale garantimængde, som er fastsat i samme artikels stk. 3. For at vurdere, hvor stor overskridelsen er, bør der for Spaniens, Grækenlands og Portugals vedkommende tages hensyn til den anslåede produktion af spiseoliven, der forarbejdes til olivenolie, udtrykt som olivenolieækvivalent på grundlag af de dertil svarende koefficienter, som er nævnt i Kommissionens beslutning 98/605/EF(5), 98/619/EF(6) og 98/620/EF(7).

(2) For at enhedsbeløbet for produktionsstøtten, der kan udbetales som forskud, kan beregnes, skal den anslåede produktion bestemmes for det pågældende produktionsår i henhold til artikel 17a i forordning (EØF) nr. 2261/84. Dette beløb skal fastsættes således, at enhver risiko for uberettigede udbetalinger til olivendyrkerne undgås. Beløbet vedrører også spiseoliven udtrykt som olivenækvivalent. For produktionsåret 1998/99 er den anslåede produktion og enhedsbeløbet for produktionsstøtten, der kan udbetales som forskud, fastsat ved Kommissionens forordning (EF) nr. 2181/1999(8).

(3) I henhold til artikel 17a, stk. 2, i forordning (EØF) nr. 2261/84 skal den faktiske produktion, som retten til støtte er anerkendt for, fastsættes senest otte måneder efter produktionsårets afslutning. Med henblik herpå giver medlemsstaterne i henhold til artikel 14, stk. 4, i Kommissionens forordning (EF) nr. 2366/98(9), ændret ved forordning (EF) nr. 1273/1999(10), inden den 1. april efter hvert produktionsår Kommissionen meddelelse, om den mængde, der er ydet støtte for. Ifølge disse meddelelser ser det ud til, at der for produktionsåret 1998/99 er ydet støtte for 452286 t i Italien, 2364 t i Frankrig, 562493 t i Grækenland, 899991 t i Spanien og 33936 t i Portugal.

(4) Når medlemsstaterne yder støtte for disse mængder, indebærer det, at der er foretaget kontrol i henhold til forordning (EØF) nr. 2261/84 og forordning (EF) nr. 2366/98. Fastsættelsen af den faktiske produktion på basis af de af medlemsstaterne meddelte oplysninger om de mængder, der er ydet støtte for, foregriber dog ikke de konklusioner, der kan drages af kontrollen af disse oplysningers nøjagtighed i forbindelse med proceduren for regnskabsafslutning.

(5) Under hensyn til den faktiske produktion bør enhedsbeløbet for produktionsstøtten, som er nævnt i artikel 17a, stk. 2, andet led, i forordning (EØF) nr. 2261/84, og som skal betales for den støtteberettigede faktiske produktion, også fastsættes.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

1. For produktionsåret 1998/99 er den faktiske produktion, der skal lægges til grund for støtten til olivenolie, som nævnt i artikel 17a, stk. 2, første led, i forordning (EØF) nr. 2261/84:

- 899991 t for Spanien

- 2364 t for Frankrig

- 562493 t for Grækenland

- 452286 t for Italien

- 33936 t for Portugal.

2. For produktionsåret 1998/99 er enhedsbeløbet for produktionsstøtten, der skal betales for den støtteberettigede faktiske produktion, som nævnt i 17a, stk. 2, andet led, i forordning (EØF) nr. 2261/84:

- 112,16 EUR/100 kg for Spanien

- 130,40 EUR/100 kg for Frankrig

- 99,05 EUR/100 kg for Grækenland

- 130,40 EUR/100 kg for Italien

- 130,40 EUR/100 kg for Portugal.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. juli 2000.

På Kommissionens vegne

Franz Fischler

Medlem af Kommissionen

(1) EFT 172 af 30.9.1966, s. 3025/66.

(2) EFT L 327 af 21.12.1999, s. 7.

(3) EFT L 208 af 3.8.1984, s. 3.

(4) EFT L 210 af 28.7.1998, s. 38.

(5) EFT L 289 af 28.10.1998, s. 39.

(6) EFT L 295 af 4.11.1998, s. 50.

(7) EFT L 295 af 4.11.1998, s. 54.

(8) EFT L 267 af 15.10.1999, s. 19.

(9) EFT L 293 af 31.10.1998, s. 50.

(10) EFT L 151 af 18.6.1999, s. 12.